Истраживање здравља становништва Србије, 2019.

**Задаци анкетара и здравственог радника и процедура за њихов избор**

Према Програму званичне статистике за период од 2016. до 2020. године, Републички завод за статистику (у даљем тексту Завод) спровешће **Истраживање здравља становништва Србије, 2019**.

Истраживање ће се спровести у периоду од **5. октобра до 30. децембра 2019. године**, на узорку од 6 000 домаћинстава. За рад на терену, Завод ће ангажовати укупно 152 кандидата, од којих ће 10 кандидата бити ангажовано на пословима супервизора терена\*, 71 кандидат на пословима анкетара и 71 на пословима здравствених радника.

\***Напомена**: Супервизори терена бирају се из редова анкетара након обуке (предвиђено је тестирање).

Према методологији која се примењује у овом истраживању, теренски део истраживања реализоваће се као тимски рад – биће формиран 71 тим. Сваки тим састоји се од два члана – анкетара и здравственог радника.

Јавни позив за пријављивање кандидата за рад на истраживању објављује се на веб-сајту Завода **2. септембра 2019. године**. Овај оглас објављује се и на интернет страници **Института за јавно здравље Србије, Националне службе за запошљавање** и у дневном листу Политика.

Рок за пријављивање кандидата: **од 2. до 8. септембра 2019. године**.

Број пријава је ограничен.

**Основни задаци супервизора терена:**

* да присуствује тродневној обуци;\*
* да се детаљно упозна са методолошко-организационим и другим упутствима Завода;
* да спроведе контролу узорковања, односно да надгледа рад анкетара у процесу избора домаћинстава (посете) или коришћења заменских домаћинстава;
* да, у складу са својим овлашћењима, решава све проблеме који могу настати током контактирања домаћинстава;
* да спроведе контролу рада на терену (поновна посета изабраних домаћинстава), у складу са методологијом Контроле квалитета података и према инструкцијама добијеним током обуке;
* да са собом носи, одржава и чува опрему (лаптоп и пратећу опрему) коју је задужио за рад (сноси одговорност за одржавање исправности опреме), као и да, по завршетку теренског рада, опрему врати у исправном стању;
* да током рада на терену сарађује са лицима одговорним за спровођење истраживања;
* да своје обавезе у потпуности извршава у складу са упутствима Завода

**Основни задаци анкетара/здравственог радника:**

* да присуствује тродневној обуци;\*
* да се детаљно упозна са методолошко-организационим и другим упутствима Завода;
* да током спровођења истраживања на терену, у својству анкетара, интервјуише сва лица која су обухваћена истраживањем, односно да у својству здравственог радника врши основна антрополошка мерења (висина, телесна маса) и мерење крвног притиска анкетираних лица;
* да са собом носи, одржава и чува опрему (лаптоп и пратећу опрему) коју је задужио за рад (сноси одговорност за одржавање исправности опреме), као и да, по завршетку теренског рада, опрему врати у исправном стању;
* да током рада на терену сарађује са другим чланом свог тима и лицима одговорним за спровођење истраживања;
* да своје обавезе у потпуности извршава у складу са упутствима Завода.

\***Напомена**: Обука анкетара и здравствених радника одржаће се на четири инструктажна пункта (Београд, Зрењанин, Ниш и Врњачка Бања) и потребно је целодневно присуство ангажованих лица.

Са изабраним кандидатима закључује се **Уговор о привременим и повременим пословима, за период** **од 1. октобра до 30. децембра 2019. године.**

**Начин пријављивања:**

Кандидати се пријављују искључиво преко веб-сајта Завода (www.stat.gov.rs), попуњавањем електронске пријаве. Кандидати ће приликом пријаве имати могућност да изаберу позицију за коју желе да се пријаве (анкетар или здраствени радник), као и територију на којој желе да раде.

Уз пријаву на јавни позив, кандидат је дужан да својеручно потпише и скенира **Изјаву о давању тачних података -** [**овде**](http://www.stat.gov.rs/media/4623/Izjava%20o%20davanju%20tacnih%20podataka.pdf), коју требада пошаље имејлом на адресу EHIS@stat.gov.rs.

Од пријављених кандидата ће, на основу освојених бодова, бити изабрани кандидати за тестирање и разговор.

**Општи услови које кандидат треба да испуни:**

* да је држављанин Републике Србије;
* да је пунолетан и радно способан;
* да је стекао најмање средње образовање у четворогодишњем трајању;
* да је незапослен (у периоду од 1. октобра до 30. децембра 2019. године)\* или да је корисник старосне пензије;\*\*
* да (у периоду од 1. октобра до 30. децембра 2019. године)\* није радно ангажован по основу уговора о обављању привремених и повремених послова, уговора о делу, нити по уговору о стручном оспособљавању и усавршавању;
* да није осуђиван – доказује се уверењем које издаје МУП (не старијим од 6 месеци)
* да против њега није покренут кривични поступак и да није покренута истрага – доказује се потврдом коју издају основни судови (не старијим од 6 месеци).

\***Напомена**: Супервизор терена може бити ангажован за рад у периоду **од 1. октобра 2019. године до 29. фебруара 2020. године**. Број дана ангажовања одређује руководилац пројекта.

\*\***Важна напомена:** Кориснику породичне пензије који стекне својство осигураника, склапањем уговора о привременим и повременим пословима може бити обустављена исплата породичне пензије за време трајања уговора, у складу са чланом 117. Закона о пензијском и инвалидском осигурању („Службени гласник РС” бр. 34/03, 64/04 - УС, 84/04 - др. закон, 85/05, 101/05 - др. закон, 63/06 - УС, 5/09, 107/09, 101/10, 93/12, 62/13, 108/13, 75/14, 142/14, 73/18).

Уколико је кандидат изабран за рад у истраживању, а **у моменту пријаве** је био запослен, или на други начин радно ангажован, потребно је да **најкасније до 26. септембра 2019. године** достави потврду од Националне службе за запошљавање или ПИО фонда да је незапослен, односно да је престао да му тече стаж осигурања.

**Посебни услови које кандидат за анкетара треба да испуни:**

* познавање рада на рачунару (MS Office, интернет) – предвиђено је тестирање кандидата, које је елиминационог карактера.

**Посебни услови које кандидат за здравственог радника треба да испуни:**

* диплома о стеченом средњем/вишем/високом образовању из области здравства.

**Поступак избора кандидата за анкетаре:**

Кандидати се, по пријави, рангирају према следећем систему бодовања:

1) Највиша завршена школа

* + - Висока школа (минимум 240 ЕСПБ бодова) – 5 бодова;
		- Виша школа (180 ЕСПБ бодова) – 4 бода;
		- Средња школа у четворогодишњем трајању – 2 бода;

2) Радни статус у тренутку пријаве

* Незапослено лице – 5 бодова;
* Корисник старосне пензије – 3 бода.

3) Коришћење приватног возила

* Могућност коришћења приватног возила за обављање теренског рада – 5 бодова;

4) Пребивалиште

* Лице које има пријављено пребивалиште у граду/општини у којем се формира седиште тима – 10 бодова.

**Поступак избора кандидата за здравствене раднике:**

Кандидати се, по пријави, рангирају према следећем систему бодовања:

1) Врста завршене школе

* Здравствени радник са завршеном високом школом (минимум 240 ЕСПБ бодова) – 5 бодова;
* Здравствени радник са завршеном вишом школом (180 ЕСПБ бодова) – 4 бода;
* Здравствени радник са завршеном средњом школом – 2 бода.

2) Радни статус у тренутку пријаве

* Незапослено лице – 5 бодова;
* Корисник старосне пензије – 3 бода.

3) Коришћење приватног возила

* Могућност коришћења приватног возила за обављање теренског рада – 5 бодова;

4) Пребивалиште

* Лице које има пријављено пребивалиште у граду/општини у којем се формира седиште тима – 10 бодова.

**Предност приликом формирања листе кандидата за анкетаре и здравствене раднике, који се позивају на тестирање и разговор имаће кандидати:**

1. који имају виши ниво образовања;

2. који нису запослени.

Максималан број бодова које кандидат може да оствари по пријави је **25 бодова**.

У случају да кандидати остваре исти укупан број бодова, предност ће имати кандидати са већим бројем бодова добијених на разговору. Уколико је на разговору, такође, остварен исти укупан број бодова, предност ће имати кандидат који се први пријавио (има мањи редни број пријаве).

По истеку рока за пријављивање, Завод формира листе пријављених кандидата (за анкетаре и за здравствене раднике) са освојеним бројем бодова, по градовима/општинама у којима се формира тим.

На веб-сајту Завода, **9. септембра 2019. године,** објављују се ранг-листе кандидата са укупно оствареним бодовима по пријави, као и списак кандидата који се позивају на тестирање и разговор. У случају потребе, накнадно, према листи, телефоном ће бити позвани и преостали кандидати.

Предаја документације, тестирање знања рада на рачунару и разговор са кандидатима обавиће се (у току истог дана, наведеним редоследом) у периоду **од 11. до 13. септембра 2019. године,** а тачно време и место биће објављени уз ранг-листу, 9. септембра 2019. године.

С обзиром на то да је услов за ангажовање анкетара познавање рада на рачунару, **тестирање – које претходи разговору са кандидатом – елиминационог је карактера.**

**Документација коју је потребно предати приликом доласка на разговор:**

* фотокопија личне карте (очитана лична карта), или пасоша;
* очитана возачка дозвола за кандидате који могу да користе приватно возило за рад на терену
* фотокопија дипломе (или потврда образовне установе) о стеченој стручној спреми и оригинал на увид;
* за незапослене кандидате
	+ потврда Националне службе за запошљавање, којом се доказује да је кандидат у тренутку пријаве на евиденцији (потврду је потребно извадити на дан пријаве или најкасније до дана предаје документације), или
	+ потврда из надлежне филијале фонда ПИО (да кандидату у тренутку пријаве не тече стаж осигурања)
* за старосне пензионере
	+ фотокопија последњег пензионог чека, или
	+ фотокопија решења о пензији
* за запослене кандидате
	+ фотокопија важећег уговора о ангажовању (како би се утврдило да кандидату неће тећи стаж осигурања на дан 1. октобра 2019. године).

Кандидати који буду изабрани за рад у истраживању потребно је да, најкасније до **26. септембра 2019. године**, доставе и:

* уверење да кандидат није осуђиван (издаје МУП – не старије од 6 месеци);
* уверење да против кандидата није покренут кривични поступак и није покренута истрага (издају основни судови – не старије од 6 месеци).

Уколико кандидат не преда тражену документацију, или се увидом у тражена документа установи да не испуњава предвиђене опште услове, биће искључен из даљег изборног поступка.

Уколико се, увидом у предату документацију, установи да је кандидат дао нетачне податке, на основу којих је бодован, ти бодови ће му се одузети и биће поново рангиран. У зависности од новог бодовања, ако кандидат нема довољан број бодова, могуће је позвати следећег кандидата са ранг листе.

Максималан број бодова које кандидат може добити на основу утиска са разговора је **32 бода**.

Прелиминарне листе изабраних кандидата (за анкетаре и за здравствене раднике) биће објављене на веб-сајту Завода **16. септембра 2019. године**.

Кандидати се, према одлуци Завода, распоређују за рад у једном од тимова на територији подручног статистичког центра, узимајући у обзир пребивалиште кандидата и седиште тима. Сваки подручни статистички центар може имати једно или више седишта тимова.

У случају да се за седиште одређеног тима није пријавио довољан број кандидата, према одлуци Комисије за избор анкетара и здравствених радника, изабрани кандидат из суседне општине/седишта тима, може бити распоређен за рад у другој општини/седишту тима. Такође, уколико се пријави већи број кандидата за рад у својству здравственог радника, а мањи број у својству анкетара, након разговора, здравствени радник се може распоредити за рад као анкетар. За те кандидате накнадно ће бити организовано тестирање знања рада на рачунару.

Рок за подношење приговора на бодовање и избор кандидата је **17. септембар 2019**. **године,** **до 12 часова**. Кандидати приговор могу поднети Заводу путем имејла, на адресу: mladen.velickovic@stat.gov.rs. Приговори се разматрају **18. септембра 2019. године**.

**Коначне листе** изабраних анкетара и здравствених радника биће објављене на веб-сајту Завода **19. септембра 2019. године.** Уз листе, биће објављен и линк преко кога ће сви изабрани кандидати бити обавезни да попуне додатне податке, неопходне за израду уговора.

Роковник активности:

|  |  |
| --- | --- |
| **Активности** | **Датуми** |
| Пријава кандидата | 2–8. септембра 2019. |
| Објављивање ранг листа кандидата који се позивају на тестирање и разговор (на основу бодова са пријаве) | 9. септембар, до 14 часова |
| Разговор са кандидатима | 11–13. септембра |
| Објављивање Прелиминарних листа изабраних кандидата | 16. септембар |
| Рок за приговор кандидата  | 17. септембар, до 12 часова |
| Разматрање приговора | 18. септембар |
|  Објављивање Коначних листа изабраних анкетара и здравствених радника | 19. септембар, до 14 часова |
| Унос додатних података за израду уговора | 22. септембар, до 20 часова |
| Обука: Београд, Зрењанин и Ниш | 1–3. октобар |
| Обука: Врњачка Бања | 2–4. октобар |
| Рад на терену  | 5. октобар – 30. децембар |